钦定古今图书集成/明伦汇编/氏族典/第244卷 > 张浚
## 钦定古今图书集成/明伦汇编/氏族典/第244卷 > 张浚

按《宋史张浚传》：“浚字德远，汉州绵竹人，唐宰相九龄
弟九皋之后。父咸，举进士、贤良两科，浚四岁而孤，入
太学中进士第。靖康初，为太常簿。张邦昌僭立，逃入
太学中。闻高宗即位，驰赴南京，除枢密院编修官，改
虞部郎，擢殿中侍御史。建炎三年，金人南侵，车驾幸
钱塘，留朱胜非于吴门捍御，以浚同节制军马。会苗”
傅、刘正彦作乱，浚传檄中外，率韩世忠等大破之。朱
胜非以宿憾日毁短浚，诏浚以本官提举洞霄宫。浚
既去国，虑金人释川、陜之兵，必将并力窥东南，乃上
疏极言其状。未几，刘豫之子麟果引金人入攻。高宗
思浚前言，策免朱胜非，召浚知枢密院事。浚既受命，
即日赴江上视师。绍兴五年，除尚书右仆射、同中书
门下平章事。七年，以却敌功，制除特进，加金紫光禄
大夫。郦琼叛，台谏交诋浚，落职，以秘书少监分司西
京，居永州。九年，以赦复官。十一年，除检校少傅，充万
寿观使。十二年，封和国公。十六年，彗星出西方，浚极
论时事，秦桧大怒，令台谏论浚提举太平兴国宫，居
连州，徙永州。是时，秦桧怙宠固位，惧浚为《正论》以害
己，必欲杀之，会桧死，乃免。三十一年，复观文殿大学
士、判建康府。孝宗即位，召浚入见，除少傅，进封魏国
公。隆兴元年，除枢密使、都督建康镇江府江州池州
江阴军军马。召入见，力陈和议之失，孝宗为止誓书，
拜尚书右仆射、同中书门下平章事。汤思退与其党
谋为陷浚计，令尹穑论罢。督府参议官。冯方又论浚
费国不赀。浚八章乞致仕，除少师、判福州。浚辞，改醴。
𭥚观使，行次馀干，得疾卒，谥“忠献。”